Tommy Salo muistetaan ikuisesti yhdestä kaikkien aikojen olympiakämmistä. Nyt hän on viimein pääsyt jaloilleen.

Mathias Johansson lohdutti 2003 MM-puolivälierässä vaihtoon otettua Tommy Saloa. Mikael Tellqvistin luisteltua luukulle 1-5-tilanteessa Tre Kronor aloitti nousun, joka aiheutti Leijonille yhden katkerimmista arvokisatappioista. AOP

Laukaus lähtee heti puolen kentän jälkeen.

Tai voiko sitä laukaukseksi edes sanoa. Valko-Venäjän Uladzimir Kopats vain silpaisee kiekon kohti Ruotsin päätyä.

Tommy Salon hanska nousee pystyyn koppia varten, mutta torjunta-asento on ihmeellinen. Hän hyppää ja kallistaa päätään eteenpäin.

Kiekko ei tartu räpylään, vaan osuu kypärään ja pomppii maaliin. Muutaman minuutin kuluttua summeri soittaa Salt Lake Cityn olympialaisten puolivälierän päättyneeksi.

Ruotsin kärsimä 3-4-tappio on yksi jääkiekkohistorian kovimmasta sensaatioista - ja Salon elämää surullisella tavalla varjostanut katastrofi.

Upea ura

Salon nimi ponnahti kiekkokartalle kahdeksan vuotta aikaisemmin Lillehammerin olympialaisissa. Ruotsin jääkiekon ensimmäisen olympiakulta muistetaan Peter Forsbergin tavaramerkkirankkarista, mutta finaali Kanadaa vastaan ei ratkennut siihen.

Kultajuhlat alkoivat vasta kun Salo pysäytti näyttävällä patjatorjunnalla Paul Kariyan.

Seuraavaksi kaudeksi Salo sai NHL-sopimuksen. Hän pelasi New York Islandersissa ja Edmonton Oilersissa yhteensä kahdeksan kautta ykköstorjujana.

Oilersissa Surahammer IK:n kasvatti saavutti tähtistatuksen. Salon päästettyjen maalien keskiarvo 2,44 yli viiden vuoden ajanjaksolta kimaltelee edelleen seuran historian parhaana.

Toiseksi viimeisellä kaudellaan Salo johdatti Frölundan Elitserienin loppuotteluihin ja arvostettiin joukkueen parhaaksi pelaajaksi.

Romahdus

Peliuransa päätyttyä Salo jatkoi jääkiekon parissa. Valmentaminen vaihtui seurapomon rooliin ensin Allsvenskanissa ja Leksandin sarjanousun jälkeen Elitserienissä.

Kolmannella GM-kaudellaan Salo sai potkut ja sairastui masennukseen. Taustalla oli koko ajan kummitellut vuoden 2002 olympialaisten munaus, jonka johdosta hänestä oli tullut pilkan kohde. Pelkkä maininta siitä saattoi luhistaa hänet henkisesti.

– Itse asiassa kaikki alkoi siitä Valko-Venäjä-ottelusta. Se ottelu ja se hetki ovat vainonneet minua läpi elämäni. Luulin, että pystyisin karistamaan sen asian, mutta ei se mennytkään niin, Salo sanoi viime vuonna Aftonbladetin haastattelussa.

– Kun tähän kaikkeen lisää vaikean avioeron ja vaikeat ajat Leksandissa urheilujohtajana, minusta tuli ihminen, joka ei voinut hyvin. Kaikki oli synkkää.

Saloa piinasivat itsetuhoiset ajatukset ja hän jättäytyi pois kiekon parista. Onnekseen mies turvautui psykologin apuun ja löysi keinoja käsitellä tunteitaan. Heikoilla hetkillä ex-maalivahti hyppäsi auton rattiin ja suuntasi kotiinsa vasta ajatusten selkiydyttyä.

Paluun kiekon pariin

Salon elämä on hiljalleen palautumassa normaaliin tilaan. Joulukuun alkupuolella ruotsalaismedia uutisoi viiden vuoden tauon jääkiekosta päättyneen.

Salo oli valittu Ruotsin kakkosdivisioonassa pelaavan Hedemora SK:n päävalmentajaksi.

– Sain tarjouksen jo viime kaudella, mutta silloin se ei tuntunut sopivalta. Nyt se sopii ja himoitsen päästä takaisin. Uskon, että siitä tulee hauskaa, Salo intoili Hockeysverige.se-sivustolle

Ruotsinsuomalainen tuli pelillisessä kriisissä olevaan joukkueeseen. Rankkojen kokemustensa jälkeen hän näkee työnsä enemmän kuin pelkkänä tuloksen tekemisenä.

– Tunnen, että voin antaa heille jotain kun samaan aikaan he voivat antaa jotain minulle. Tästä saattaa itseasiassa tulla jotain aika hyvää.

Juttua muokattu kello 17.08: Tommy Salon 2,44:n kohdalla tarkoitettiin päästettyjen maalien keskiarvoa, eikä torjuntaprosenttia.